Centrum vedecko-technických informácií SR
               	Lamačská cesta 8/A, 811 04 Bratislava

SPRÁVA ZO ZAHRANIČNEJ PRACOVNEJ CESTY

1.  Účastník ZPC:
Mgr. Monika Bideau Repčíková,
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Odborná poradkyňa pre vedu a výskum, 
anglický, francúzsky, nemecký, český 

2.  Zahraničná pracovná cesta:
Belgické kráľovstvo, Brusel, 04.05 (00:01) - 29.05.2020 (23:59) 
Zahraničná pracovná cesta prerušená v dňoch: 01.05.2020; 08.05.2020
Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Program zahraničnej pracovnej cesty sa v máji 2020 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2020. Od toho sa odvíjali aktivity, ktoré som v rámci pobytu uskutočňovala.
Program mojej zahraničnej pracovnej cesty bol aj v máji 2020 ovplyvnený ochorením COVID-19, ktoré narušuje štandardný chod univerzít, výskumných ústavov ale aj orgánov Európskej komisie. V praxi to znamená plošné rušenie konferencií, zasadaní, stretnutí pracovných skupín a všetkých ďalších typov podujatí, na ktorých sa predpokladá fyzická prítomnosť. V tejto situácii som si dala za úlohu kompenzovať tieto aktivity predovšetkým organizovaním online stretnutí a podujatí, navýšením informačnej činnosti prostredníctvom webstránky SLORD či priamej mailovej komunikácie, zvýšením sledovania online podujatí a webinárov a každodenným monitorovaním a komunikáciou zmien a posunov v termínoch uzávierok výziev programu Horizont 2020, iných výskumno-inovačných schém a monitorovaní ďalších príležitostí pre vedeckú komunitu v súvislosti s bojom proti koronavírusu SARS-CoV-2.
Pre lepšiu čitateľnosť sú aktivity rozdelené do 4 podskupín :
1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
2. Vykonávanie informačnej činnosti a komunikácia s relevantným segmentom vedeckej komunity a podnikov
3. Organizovanie stretnutí, konferencií, seminárov a iných podujatí
4. Stručný priebeh rokovaní, resp. študijného pobytu
1.	Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
1.1	Zasadnutie Pracovnej skupiny IGLO Implementation – Online, 7.5.2020
Dňa 7. mája 2020 sa uskutočnilo virtuálne zasadnutie Pracovnej skupiny IGLO pre implementáciu rámcového programu pre výskum a inovácie a Pracovnej skupiny IGLO pre inováciu na tému rodovej rovnosti vo výskume a inováciách a programe Horizon Europe
Prvou rečníčkou bola Mina STAREVA (Oddelenie E5 – Gender DG RTD), ktorá prezentovala najnovšie informácie o aplikovaní princípov rodovej rovnosti vo výskume a inováciách.
Politický kontext
Rovnosť medzi ženami a mužmi vo všetkých oblastiach života patrí k najvyšším prioritám predsedníčky Európskej komisie Ursuly von der Leyen. Toto odhodlanie potvrdzuje aj fakt, že touto agendou sa zaoberá nová komisárka pre rovnosť (Equality), Helena Dalli. V každom generálnom riaditeľstve Európskej komisie bola tiež vytvorená špeciálna pracovná skupina pre rodovú rovnosť, ktorá sa zaoberá otázkami rešpektu rodovej rovnosti a komunikuje navonok. Mina Stareva zastupuje v tejto pracovnej skupine generálne riaditeľstvo EK pre výskum a inovácie (DG RTD).
Stratégia rodovej rovnosti Európskej komisie
Dňa 5. marca 2020 EK publikovala oznámenie o stratégii pre rodovú rovnosť pre roky 2020-2025. A Union of Equality: Gender Equality Strategy 2020-2025. Viac informácií nájdete v našom článku tu.
Rodová rovnosť vo výskume 
Rodová rovnosť vo výskume znamená rovnosť medzi ženami a mužmi z hľadiska každodenných príležitostí, ako aj z hľadiska dlhodobej kariérnej perspektívy vo výskume pre obe pohlavia. Jedná sa o dlhodobý proces, ktorý zavádza tieto aspekty do praxe. V oblasti, akou je výskum, je cieľom dosiahnuť rovnovážny stav uznávania vedeckej excelentnosti a zvýšenie počtu žien vo vede, výskume a inováciách.
Pravidelná publikácia reportu „She Figures“ ukazuje, že počet žien na pozícii kategórie A sa v posledných rokoch zvýšila vo všetkých členských štátoch EÚ. Napriek tomu sú ženy – vedkyne stále nedostatočne zastúpené vo vedúcich a rozhodujúcich pozíciách. Najnovšie vydanie tejto publikáciu nájdete tu.
Rodová rovnosť v Európskom výskumnom priestore (ERA)

Rodová rovnosť a uplatňovanie rodového hľadiska v oblasti výskumu je štvrtou zo 6 hlavných priorít ERA – cieľom je ukončiť strácanie cenných talentov z radov žien a diverzifikovať pohľady či prístupy vo výskume, vždy za rešpektu princípu excelentnosti.
Rodová rovnosť v programe Horizon Europe
Je potvrdené, že program Horizon Europe poskytne ešte cielenejšiu podporu a viac prostriedkov pre rodové štúdie a rodovú rovnosť, čím posilní vykonávanie tejto 4. priority Európskeho výskumného priestoru.
V súčasnosti pripravovaná komunikácia Európskej komisie o budúcnosti ERA, ktorá má byť zverejnená v priebehu roka 2020, poskytne odporúčania o princípoch vo výskume a zohľadňovaní rodovej rovnosti. Komunikácia bude založená na komplexnej správe ad hoc Pracovnej skupiny ERAC, zloženej z národných expertov členských štátov EÚ a asociovaných krajín, ktorá predložila víziu obnoveného model ERA, založeného na zásadách inkluzívnosti, relevantnosti, efektívnosti a viditeľnosti ERA.
V rámci prípravy nadchádzajúceho rámcového programu pre výskum a inovácie, Horizon Europe, bol rok 2019 kľúčovým krokom. V jeho priebehu bola realizovaná široká verejná konzultácia pre Strategický plán programu Horizon Europe, vďaka ktorému sa ukázalo, že prehlbovanie rovnosti medzi ženami a mužmi je pre zúčastnené strany výskumno-inovačnej komunity veľmi dôležitou záležitosťou a EK je preto rozhodnutá prijímať v tejto oblasti ambiciózne kroky.
Novinkou programu Horizon Europe je, že v rámci jeho projektov budú systematicky zohľadňované princípy rodovej rovnosti. V programe Horizont 2020 funguje podpora rodovej rovnosti vo výskume a inováciách prostredníctvom troch špecifických cieľov, avšak bolo konštatované, že tieto témy doteraz neboli prioritné a teda dostatočne zohľadňované. V mnohých oblastiach pracovného programu sa výslovne požaduje, aby žiadatelia zohľadňovali potreby a správanie žien, rovnako ako mužov. Príjemcovia grantov sa okrem toho zaväzujú podporovať rovnaké príležitosti a vyváženú účasť žien a mužov na všetkých úrovniach vo výskumných a inovačných tímoch a v riadiacich štruktúrach.
Zmenou v programe Horizon Europe je, že jeho právny základ integroval vyššie spomenuté 3 ciele pre rodovú rovnosť. V praxi to bude znamenať, každý projekt má povinnosť zohľadňovať požadované aspekty rodovej rovnosti a nerešpektovania požiadavky má mať pre žiadateľa negatívny dopad (tzv. „negative flagging“), pričom v programe Horizont 2020 by dostal žiadateľ za rešpektovanie princípov pozitívne označenie (tzv. „positive flagging“). Jedná sa teda o obrátenie princípu a dôrazné vyžadovanie rešpektu princípov rodovej rovnosti. Tento faktor by pritom mohol byť rozhodujúci v prípade nutnosti udelenia grantu len jednému z dvoch projektových návrhov s totožným počtom získaných bodov.
Verejné inštitúcie si budú mať povinnosť vytvoriť svoju vlastnú stratégiu rodovej rovnosti (Gender Equality Plan), ktorá prezentuje, ako inštitúcia zohľadňuje minimálne požiadavky ohľadom rodovej rovnosti. Komisia poskytne v tomto smere potrebné informácie v dostatočnom predstihu a ponúkne aj priamu podporu tým, ktorí takúto stratégiu nemajú. Jednalo by sa o krátky dokument, pričom spolupráca bude vyvinutá aj s EIGE (European Institute for Gender Equality).

Príklady a ciele ako integrovať princíp rodovej rovnosti majú byť definované už na úrovni pracovných programov alebo samotných výziev.
Oblasť programu Horizon Europe Reforma a vylepšenie európskych R&I systémov bude adresovať a podporovať rodovú rovnosť. Tu môžeme očakávať prepojenie s pripravovanou komunikáciou EK o budúcnosti ERA, konkrétne politické diskusie však prebiehajú. Klaster II. piliera „Kultúra, tvorivosť a inkluzívna spoločnosť“ bude taktiež špecificky adresovať rodové štúdie a medzi sektorový výskum.
Druhou rečníčkou bola Elsa PAPADOPOULOU (Oddelenie Task Force 1 – EIC Governance & Coordination, DG RTD), ktorá predstavila cielenú podporu ženám vo vedúcich pozíciách v rámci pilotnej schémy Európskej rady pre inovácie (EIC pilot).
Ženy nie sú dostatočne zastúpené vo vedení a zakladaní podnikov, čo pre Európu znamená nedostatočne využitý potenciál. EIC sa má víziu stať popredným investorom do prelomových investícií. V rámci svojej vízie má EIC cieľ vyhnúť sa prehlbovaniu rozdielov, ktoré existujú medzi pohlaviami alebo inými nedostatočne zastúpenými skupinami.
Podpora firiem vedených ženami
EIC zaviedlo cielenú podporu pre podniky, ktoré vedené ženami. Iba 7% firiem vedenými ženami sa v minulosti prihlasovalo do nástroja pre MSP (SME Instrument), ktorý fungoval v programe Horizont 2020 a ktorý bol následne integrovaný ako súčasť pilotnej schémy EIC.
Pre výzvy pilotnej schémy EIC Accelerator (počnúc výzvou s uzávierkou v októbri 2019) preto platí nový politický cieľ, ktorý stanovuje, že minimálne 25% spoločností, ktoré budú pozvané do druhého kola hodnotenia (pred porotou) musia byť vedené ženami (na pozícii CEO alebo ekvivalentnej).
V praxi to znamená dodatočné príležitosti pre spoločnosti, ktoré vedú ženy, aby sa zabezpečilo, že 25% všetkých finalistov programu EIC Accelerator Pilot budú spoločnosti, ktoré majú na vedúcich pozíciách ženy. V prípade, že medzi finalistami nebude 25% spoločností na čele so ženami, budú naplánované dodatočné pohovory. Tento prístup tak skĺbi princíp excelentnosti s cielenou podporou pre ženy-inovátorky, ktoré majú sťažený prístup k verejným investíciám. ktorý je často spájaný aj s predsudkami ohľadom pohlavia žiadateľa.
1.2	Predstavenie správy SRIP 2020 - Online, 27.5.2020
Dňa 27. mája 2020 bola zverejnená správa s názvom „Science, Research and Innovation performance of the EU 2020“ (správa SRIP 2020). Táto správa je najnovšou správou o vede, výskume a inovačnej výkonnosti EÚ, prostredníctvom ktorej je analyzované, ako Európa funguje v globálnom kontexte.
Správa patrí k najdôležitejším dokumentom o európskom výskume a inováciách, pretože definuje kľúčové výzvy pre Európu v globálnom kontexte, ktoré je potrebné adresovať v nasledujúcom období prostredníctvom politických rozhodnutí. Je preto dôležitým zdrojom pre politiky založené na vedeckých dôkazoch (evidence-based policy). 
Správa bola slávnostne predstavená prostredníctvom online podujatia v deň jej zverejnenia.
Hlavné aspekty správy SRIP 2020
Správa SRIP 2020 obsahuje ukazovatele pre tvorcov politík o tom, ako sa bude musieť politika, a najmä politika v oblasti výskumu a inovácií, prispôsobiť tak, aby podporila hladký prechod k novému modelu, ktorý maximalizuje príležitosti a zmierňuje riziká pri dosahovaní konceptu udržateľnosti (environmentálnej, sociálnej a hospodárskej) a zároveň zabezpečila, že výskum a inovácie budú aj naďalej hnacou silou produktivity a konkurencieschopnosti.
Zdôrazňuje sa v ňom potreba výskumu a inovácií na podporu udržateľného a inkluzívneho rastu podnikov, regiónov a krajín, pričom sa zabezpečí, aby nikto nezostal pozadu v úsilí o posilnenie inovačných systémov, najmä v menej rozvinutých regiónoch. Zdôrazňuje sa v ňom aj význam zabezpečenia správnych zručností Európanov vzhľadom na nové technologické revolúcie, ako aj významnej úlohy politiky v oblasti výskumu a inovácií pri posilňovaní produktivity podnikov, ktoré vedú k vytváraniu pracovných miest a vytváraniu hodnôt udržateľným spôsobom. Konkrétne, dvojročná správa z roku 2020 predstavuje 11 politických odporúčaní na podporu našich ľudí, planéty a prosperity.
EÚ patrí medzi popredných aktérov v oblasti vedeckej výroby a excelentnosti, napríklad na celom svete predstavuje 25 % najčastejšie citovaných vedeckých publikácií na tému klímy a 27 % v oblasti biohospodárstva. Pokiaľ ide o žiadosti o udelenie patentu v týchto dvoch oblastiach, EÚ vedie s 24 % v oblasti klímy a 25 % v oblasti biohospodárstva. Je však potrebné vynaložiť väčšie úsilie na premenu výsledkov výskumu na udržateľné riešenia, ktoré možno komercializovať, ako aj na vybudovanie silného európskeho výskumného priestoru a zvýšenie účinnosti verejných výskumných systémov. A keďže digitalizácia transformuje výskum a inovácie, správna kombinácia politík by mala podporovať špičkové technológie a digitálne zručnosti výskumných pracovníkov spolu s podporou otvorenej vedy a zabezpečením dostatočných investícií do vysokokvalitných dátových infraštruktúr. Horizon Europe, ďalší rámcový program EÚ pre výskum a inovácie, bude kľúčovou súčasťou zintenzívnenia a riadenia úsilia v oblasti výskumu a inovácie prostredníctvom svojho prístupu orientovaného na dopad a pomocou európskych partnerstiev.
Správa o vede, výskume a inovácii, ktorá vychádza z excelentnosti a špičkovej výkonnosti EÚ vo výskume a inovácii, predkladá 11 politických odporúčaní rozdelených do troch hlavných pilierov: 
•	Výskum a inovácie pre bezpečný a spravodlivý priestor pre ľudstvo; 
•	Výskum a inovácie pre globálne vedúce postavenie; 
•	Výskum a inovácie v záujme hospodárskeho a spoločenského vplyvu. 
Spoločne pripravujú cestu k dosiahnutiu cieľov udržateľného rozvoja v oblasti výskumu a inovácií a ich začlenenie do politík a iniciatív EÚ, ktoré prispejú k spravodlivej, klimaticky neutrálnej a digitálnej Európe a zároveň posilnia konkurencieschopnosť európskych podnikov a regiónov.
Kľúčové zistenia:
•	Dlhodobé výzvy, ktorým EÚ čelí, sa ukázali vo svetle pandémie COVID-19 ešte viditeľnejšie.
•	Kríza spojená s koronavírusom poskytla nevídanú pozornosť výskumu a inováciám – vedcom a výskumníkom, ktorí hrajú kľúčovú úlohu v boji proti ochoreniu.
•	Výskum a inovácie sú nevyhnutnými aktérmi pre realizáciu Plánu oživenia Európy, ktorý oznámila Európska komisia dňa 27. mája 2020.
•	Rozpočet pre program Horizon Europe by mal byť v ďalšom viacročnom finančnom rámci (2021 – 2027) oproti pôvodnému návrhu Európskej komisie navýšený (aktuálny návrh 94,4 mld. EUR).
•	Program InvestEU bude posilnený o ďalšie aktivity pre účely strategických investícií.
•	Konkurencieschopnosť Európy do budúcnosti záleží na schopnosti držať krok rýchlo napredujúcou globálnou technologickou súťažou a schopnosti vyvíjať prelomové inovácie.
•	Európske výskumné a inovačné politiky musia zaručiť odolnosť spoločnosti budúcim výzvam – ľuďom, regiónom, krajinám a firmám.
•	V Európe naďalej pretrvávajú veľké regionálne rozdiely vo výskumno-inovačnej kapacite, ktoré je potrebné adresovať. Na úrovni krajín pretrvávajú rozdiely, pričom koncentrácia výskumu, inovácií a investícií je konštatovaná v severno-západnej Európe. Preto je potrebné investovať viac prostriedkov do kohéznej politiky a politík podporujúcich inklúziu. 
•	Výskum a inovácie umožňujú a urýchľujú prechod k udržateľnej Európe.
•	Znalosti, ktoré sú produkované na základe výskumu a inovácií by mali byť ešte lepšie využívané a šírené v spoločnosti.
Celá správa, sprievodné dokumenty a infografiky sú k dispozícii na tomto odkaze.
2. Vykonávanie informačnej činnosti a komunikácia s relevantným segmentom vedeckej komunity a ďalších inštitúcií/organizácií
2.1 Prevádzkovanie informačného portálu
V priebehu mesiaca máj 2020 boli na webovej stránke SLORD každodenne zverejňované viaceré aktuality z oblasti vedy, výskumu a inovácií, plánované podujatia, informačné dni a odporúčania pre oblasť výskumu a inovácií v EÚ. 
Pravidelne bol aktualizovaný aj profil SLORD na Facebooku či na Twitteri. Taktiež bol pripravený newsletter, ktorý bol adresovaný približne 3.000 kontaktom z prostredia slovenskej vedy, výskumu a inovácií.
2.2 Komunikácia s relevantným segmentom vedeckej komunity a ďalších inštitúcií/organizácií
Komunikácia s nasledovnými osobami, resp. inštitúciami: 
1.	s národnými delegátmi a národnými kontaktnými bodmi (NCP) pre programové výbory rámcového programu pre výskum a inovácie Horizont 2020;
2.	s nominovanými zástupcami v tieňových tematických programových výborov nadchádzajúceho rámcového programu pre výskum a inovácie Horizon Europe;
3.	so zástupcami Sekcie vedy a techniky MŠVVaŠ;
4.	so Stálym zastúpením SR pri EÚ, predovšetkým so zástupcami pre výskum a vývoj a vysokoškolské vzdelávanie;
5.	s Národnou agentúrou programu Erasmus+ pre vzdelávanie a odbornú prípravu (SAAIC);
6.	so Slovenskou rektorskou konferenciou (SRK);
7.	ďalšími verejnými a súkromnými slovenskými subjektami podľa potreby a záujmu. 
3. Organizovanie stretnutí, konferencií, seminárov a iných podujatí
3.1 Návšteva predsedov akadémií vied z V4 v Bruseli
Styčné kancelárie V4 sa v predchádzajúcom období aktívne pripravovali na 3-dennú návštevu predsedov akadémií vied z V4 v Bruseli, ktorá sa mala uskutočniť 8. – 10. júna 2020 a ktorej sú organizátormi. Vzhľadom k pandémii COVID-19 bolo toto podujatie odsunuté na neskoršie dátumy (predpokladané v dňoch 26 – 27. októbra 2020)..
3.2 Príprava regionálnych workshopov k programu Horizon Europe

Organizácia informačných podujatí v krajských mestách SR k programu Horizon Europe
Na základe príkladov dobrej praxe, uskutočnených, prebiehajúcich a pripravovaných iniciatívach v členských štátoch EÚ vrátane požiadavky výskumno-inovačnej komunity na Slovensku vznikol návrh, aby sa na najväčších výskumných slovenských univerzitách v krajských mestách uskutočnili informačné podujatia, ktorých cieľom je účastníkov oboznámiť so základnou štruktúrou a pripravovanými opatreniami, ktoré budú spustené so začiatkom nadchádzajúceho rámcového programu EÚ pre výskum a inovácie, Horizon Europe. 

Cieľom je prepojiť zástupcov akademickej a výskumnej sféry, zástupcov priemyslu a malých a stredných podnikov a vytvoriť platformu, ktorá si kladie za prioritu informovať účastníkov o programe Horizon Europe.
Mestá: Bratislava, Nitra, Žilina, Banská Bystrica, Košice
Termíny podujatí:
Z dôvodu vypuknutia pandémie koronavírusu SARS-CoV-2 museli byť v priebehu marca a apríla 2020 zrušené prvé štyri podujatia v krajských mestách :
•	V ZA: termín 7.4.2020, zastrešuje M.B. Repčíková, J. Šimkovič
•	V BA: termín 12.5.2020, miesto konania aula Univerzity Komenského, zastrešuje T. Ruá, I. Hermanovská  
•	V BB: termín 19.5.2020, zastrešuje T. Ruá a K. Šimková 
•	V Nitre: termín 1.6.2020, zastrešuje M. B. Repčíková, N. Hurtová
Nové dátumy budú určené vzhľadom na vývoj situácie ako na Slovensku, tak aj v ostatných európskych krajinách.
Podujatia, ktoré nateraz zostávajú v pôvodnych dátumoch:
•	V KE: 30. september 2020, zastrešuje A. Kurucz
Kancelária SLORD zastrešuje komunikáciu týchto udalostí smerom k registrovaným účastníkom a informuje na svojej webstránke.
3.4 Príprava jarnej edície tréningu pre projektových manažérov H2020
Kancelária SLORD sa počas predchádzajúcich mesiacov aktívne pripravovala na ďalšiu (jarnú) edíciu tréningu pre projektových manažérov, ktorá sa mala uskutočniť v dňoch 20. - 22. apríla 2020 v Bruseli. 
Z dôvodu vypuknutia pandémie koronavírusu SARS-CoV-2 musel byť tréning v pôvodných dátumoch zrušený. Nové dátumy budú určené vzhľadom na vývoj situácie ako v Belgicku, tak aj v ostatných európskych krajinách. V krajnom prípade sa bude môcť tréning uskutočniť online, prišiel by tým však o svoju zásadnú pridanú hodnotu, ktorou je osobné nadväzovanie kontaktov medzi účastníkmi z rôznych krajín. Tréning by sa nakoniec mohol uskutočniť v koncom novembra alebo začiatkom decembra 2020.
3.5 Príprava webinárov pre slovenskú výskumno-inovačnú komunitu

Ako kompenzáciu za informačné aktivity, ktoré sa nemôžu v 1. polroku 2020 uskutočniť, predovšetkým informačné podujatia k programu Horizon Europe v 5 krajských mestách na Slovensku, sa kancelária SLORD podieľa na organizácii viacerých (6) webinárov:

1)	Webinár k Horizon Europe pre projektové oddelenia Univerzity Komenského – 15.5.2020, 09:30 – 11:00. 

2)	Webinár v spolupráci so SARIO na tému ICT in Medicine – 15. máj 2020 (AJ);

3)	Webinár v spolupráci so SARIO na tému Space-based ICT in Emergency situations – 7. máj 2020 (AJ);

4)	Online Science Evening s doc. MVDr. Norbertom Žilkom, PhD. (vedúcim výskumu) zo spoločnosti AXON Neuroscience dňa 27.5.2020, 17:30-18:45. Neformálne podujatie má za cieľ predstaviť slovenského vedca/vedkyňu a tiež prispieť k popularizácii vedy. Podujatie je primárne určené zahraničnému publiku (organizáciám a inčtitúciam sídliacim v Bruseli) a prebieha v anglickom jazyku. Témou podujatia bude vývoj vakcíny proti Covid-19.  
 
5)	Webinár k výzvam spoločného podniku BBI JU - 3. jún 2020 10:00 – 11:15. Webinár nadviazal na online celoeurópsky informačný deň BBI JU, ktorý sa uskutočnil 22.4.2020. Pri tejto príležitosti bol účastníkom ponúknutý aj vstup k novinkám programu Horizon Europe a príprave nástupníckeho partnerstva Circular Bio-Based Europe. Vstup tiež slúžil ako pozvánka na fyzické informačné podujatia k programu Horizon Europe v 5 krajských mestách v 2. polovici roka 2020 (BA, BB, KE, NT, ZA). 

6)	Webinár k výzvam oblasti SC2 – dátum  môže byť určený až po schválení aktualizácie pracovného programu. Pri tejto príležitosti bude účastníkom opäť ponúknutý vstup k novinkám programu Horizon Europe. Vstup bude zároveň slúžiť ako pozvánka na fyzické informačné podujatia k programu Horizon Europe v 5 krajských mestách v 2. polovici roka 2020 (BA, BB, KE, NT, ZA).

4.  Stručný priebeh rokovaní, resp. študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Zápisy zo všetkých relevantných verejných podujatí sú priebežne zverejňované na webe SLORD a dostupné všetkým záujemcom. 

Konferencie, semináre, podujatia – Máj 2020: 
Z dôvodu vypuknutia pandémie koronavírusu SARS-CoV-2 a následným plošným zrušením všetkých typov podujatí som sa snažila zahrnúť do svojho pracovného programu čo najväčšie množstvo dostupných online stretnutí a podujatí. 
				Máj 2020:		
Dátum	Čas	Miesto	Účastník (SLORD)	Účastníci	Podujatie	
07.05.2020	16:00– 17:00	Online	Monika Bideau Repčíková, AK	Široké spektrum účastníkov	Webinár "ICT in Emergency Situations"	
20.05.2020	14:00- 16:30	Online	Monika Bideau Repčíková, TR	Široké spektrum účastníkov	Webinár "2nd Call for Expressions of interest – COVID-19“	
27.05.2020	14:30 – 17:00	Online	Monika Bideau Repčíková	Široké spektrum účastníkov	Online podujatie "Launch of DG R&I's flagship "SRIP 2020" report"	
27.05.2020	17:30 – 18:45	Online	Monika Bideau Repčíková, AK, TR	Široké spektrum účastníkov	Online podujatie „Večer s vedou s p. Norbertom Žilkom“	

Stretnutia a rokovania - Máj 2020: 
Máj 2020:	
Dátum	Čas	Miesto	Účastník (SLORD)	Účastníci	Téma stretnutia	Záznam	
04.05.2020	09:30 – 11:00	Online	Monika Bideau Repčíková, TR, AK	Zástupcovia styčných kancelárií (SLORD, CZELO, PolSCA a NRDIO Hungary) v Bruseli	V4 Raňajky : V4 tréning pre projektových manažérov, návšteva predsedov akadémií vied V4 v Bruseli, výmena informácií		
07.05.2020	08:30 – 10:00	Online	Monika Bideau Repčíková, TR, AK	Projektový tím SK4ERA	Pracovné stretnutie k riadeniu projektu SK4ERA (Skype) - Pravidelná porada 	Zápis	
07.05.2020	10:00– 11:00	Online	Monika Bideau Repčíková	Členovia pracovnej skupiny 	Zasadnutie Pracovnej skupiny IGLO Implementation na tému rodovej rovnosti	Zápis	
11.05.2020	14:00 – 15:00	Online	Monika Bideau Repčíková, AK	Viera Baštáková, Stanislav Hronček, Simona Posch, Patrik Helmich	Prípravné stretnutie delegátov SR pre klaster 6 programu Horizon Europe: Úlohy a mandát národného delegáta, fungovanie programových výborov programu Horizon Europe, vzájomná spolupráca		
11.05.2020	15:00 – 17:00	Online	Monika Bideau Repčíková	Členovia programového výboru	Prípravné stretnutie všetkých delegácií pre klaster 6 programu Horizon Europe: Vzájomné predstavenie sa delegácií, novinky v príprave programu Horizon Europe		
12.05.2020	09:30 – 12:30	Online	Monika Bideau Repčíková	Členovia programového výboru, Európska komisia	1. zasadanie tieňového programového výboru pre klaster 6 programu Horizon Europe	Zápis	
14.05.2020	16:30 – 17:30	Online	Monika Bideau Repčíková, AK	Kamila Borseková, Patrik Helmich, Simona Posch	Prípravné stretnutie delegátov SR pre klaster 2 programu Horizon Europe: Úlohy a mandát národného delegáta, fungovanie programových výborov programu Horizon Europe, vzájomná spolupráca 		
15.05.2020	10:00 – 12:00	Online	Monika Bideau Repčíková	Členovia programového výboru, Európska komisia	1. zasadanie tieňového programového výboru pre klaster 2 programu Horizon Europe 		
21.05.2020	09:30 – 12:00	Online	Monika Bideau Repčíková, TR, AK	Projektový tím SK4ERA	Pracovné stretnutie k riadeniu projektu SK4ERA (Skype) - Pravidelná porada	Zápis	
26.05.2020	10:00 – 12:00	Online	Monika Bideau Repčíková	Členovia programového výboru, Európska komisia	Zasadanie programového výboru Horizont 2020 pre oblasť Nanotechnológie, pokročilé materiály, pokročilá výroba a spracovanie, biotechnológie		
27.05.2020	10:00 – 12:00	Online	Monika Bideau Repčíková	Členovia programového výboru, Európska komisia	Zasadanie programového výboru Horizont 2020 oblasť SC2 - Potravinová bezpečnosť, udržateľné poľnohospodárstvo a lesné hospodárstvo, morský výskum a výskum v oblasti vnútrozemských vôd a biohospodárstvo		

8.	Odporúčané závery:

1.	Prechod na nové programové obdobie v období krízy COVID-19

Rok 2020 je kľúčový pre prípravu slovenskej výskumno-inovačnej komunity na prechod na nový rámcový program EÚ pre výskum a inovácie – Horizon Europe. Kancelária SLORD spoločne s národnými kontaktnými bodmi pre Horizont 2020 pripravovala sériu informačných podujatí k programu na lokálnej úrovni (viď. str. 7 tejto správy). Vzhľadom na aktuálnu situáciu sa pripravované podujatia nemôžu uskutočniť v stanovených termínoch a musia byť odložené na 2. polovicu roka 2020. Napriek tomu je potrebné vyvíjať úsilie pre nepretržitý tok nových dostupných informácií o novom programe. 

Za týmto účelom kancelária SLORD posilnila svoju publikačnú aktivitu pomocou webstránky SLORD a pripravuje alebo spoluorganizuje niekoľko webinárov, ktoré poskytnú informácie o príprave programu Horizon Europe, ako čiastočnú náhradu počas doby čakania na fyzické podujatia v krajských mestách.

2.	Potreba obnovenia platformy pre interakciu národných delegátov v tieňových aj budúcich oficiálnych programových výborov programu Horizon Europe s expertnou skupinou

Tákáto platforma je potrebná z dôvodu pripomienkovacej činnosti pracovných programov na roky 2021/22. Kancelária SLORD v aktuálnom období zbiera dobré praktiky, ktoré pomôžu formovať podobu možnej novej platformy.

6.   Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.   Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete: áno

Správu vypracoval: Monika Bideau Repčíková	
Dátum: 12.6.2020

								
Správu schválil:  prof. PharmDr. Ján Kyselovič, CSc., generálny riaditeľ